b'\n_START_ARTICLE_\nYhteis\xc3\xb6vero\n_START_PARAGRAPH_\nYhteis\xc3\xb6vero eli yhteis\xc3\xb6n tulovero on Suomessa yhteis\xc3\xb6n tuloksesta peritt\xc3\xa4v\xc3\xa4 vero. Yhteis\xc3\xb6veroa maksavia yhteis\xc3\xb6j\xc3\xa4 ovat osakeyhti\xc3\xb6t, osuuskunnat sek\xc3\xa4 tietyin edellytyksin liikelaitokset, julkisyhteis\xc3\xb6t, yhdistykset, laitokset, s\xc3\xa4\xc3\xa4ti\xc3\xb6t ja asunto-osakeyhti\xc3\xb6t. Yhteis\xc3\xb6veron tuotosta osansa saavat valtio ja kunnat sek\xc3\xa4 vuoden 2015 loppuun kansankirkkojen seurakunnat._NEWLINE_Kauppakamarin selvityksen mukaan noin puolet yhteis\xc3\xb6veron tuotosta ker\xc3\xa4t\xc3\xa4\xc3\xa4n Uudellamaalla._NEWLINE_Yhteis\xc3\xb6vero on suhdanneherkk\xc3\xa4 vero.\n_START_SECTION_\nYhteis\xc3\xb6veron m\xc3\xa4\xc3\xa4r\xc3\xa4\n_START_PARAGRAPH_\nYhteis\xc3\xb6vero perit\xc3\xa4\xc3\xa4n verotettavasta tulosta, joka lasketaan v\xc3\xa4hent\xc3\xa4m\xc3\xa4ll\xc3\xa4 veronalaisista tuloista v\xc3\xa4hennyskelpoiset menot. Verokanta on vuodesta 2014 alkaen ollut 20 prosenttia._NEWLINE_Yhteis\xc3\xb6verokanta oli aluksi 25 prosenttia vuosina 1993\xe2\x80\x931997. Vero nostettiin ensin 28 prosenttiin (1998\xe2\x80\x931999) ja sitten 29 prosenttiin (2000\xe2\x80\x932004), mink\xc3\xa4 j\xc3\xa4lkeen sit\xc3\xa4 on laskettu. Vuosina 2005\xe2\x80\x932011 se oli 26 prosenttia ja 2012\xe2\x80\x932013 24,5 prosenttia._NEWLINE_Verovuosina 2009\xe2\x80\x932011 valtion osuus yhteis\xc3\xb6veron tuotosta on 65,42 prosenttia, kuntien 32,03 prosenttia ja seurakuntien 2,55 prosenttia. Vuonna 2014 yhteis\xc3\xb6veron tuotto oli 3\xc2\xa0845\xc2\xa0M\xe2\x82\xac ja vuonna 2015 4 300 M\xe2\x82\xac._NEWLINE_Vuonna 2017 yhteis\xc3\xb6veron tuotto oli 6,127 miljardia euroa._NEWLINE_Yleishy\xc3\xb6dylliset yhteis\xc3\xb6t eiv\xc3\xa4t maksa tuloveroa kaikista tuloistaan.\n_START_SECTION_\nYhteis\xc3\xb6vero poliittisena kysymyksen\xc3\xa4\n_START_PARAGRAPH_\nYhteis\xc3\xb6verokanta laski 24,5 prosentista 20:een vuoden 2014 alussa. Verokannan laskemisen tavoitteena oli hallituksen mukaan "kasvupotentiaalin vahvistaminen, investointien vauhdittaminen, ty\xc3\xb6paikkojen luominen ja yritysten palkanmaksuvarasta huolehtiminen". Sill\xc3\xa4 my\xc3\xb6s pyrittiin turvaamaan yritysverotuksen kansainv\xc3\xa4list\xc3\xa4 kilpailukyky\xc3\xa4, sill\xc3\xa4 yritysverokantoja on kevennetty monissa maissa viime vuosina. Esimerkiksi Ruotsissa yritysverokanta oli 22 prosenttia vuonna 2013 (28 prosenttia vuonna 2005) ja Virossa 21 prosenttia vuonna 2013 (24 prosenttia vuonna 2005). Verokannan laskemista kannattivat kaikki eduskuntapuolueet vasemmistosta oikeistoon; perussuomalaiset tosin vaati alennuksen rajoittamista 22 prosenttiin._NEWLINE_Yhteis\xc3\xb6veron poistamista ovat kannattaneet muun muassa Kokoomuksen Nuorten Liitto ja Bj\xc3\xb6rn Wahlroos, viimeksi mainittu sill\xc3\xa4 perusteella, ett\xc3\xa4 se parantaisi yritt\xc3\xa4jyyden edellytyksi\xc3\xa4. VATTin ylijohtaja Juhana Vartiainen kertoo VATTin asiantuntijoiden olevan sit\xc3\xa4 mielt\xc3\xa4, ett\xc3\xa4 yhteis\xc3\xb6vero h\xc3\xa4vi\xc3\xa4\xc3\xa4 lopulta kokonaan, koska valtiot kilpailevat veronalennuksilla kohti nollaa._NEWLINE_Yhteis\xc3\xb6veron tuotosta tilitettiin osuus evankelis-luterilaiselle ja ortodoksiselle kirkolle vuoden 2015 loppuun asti. T\xc3\xa4t\xc3\xa4 perusteltiin kirkkojen ns. yhteiskunnallisilla teht\xc3\xa4vill\xc3\xa4 kuten hautaustoimella, kirkonkirjojen pidolla ja historiallisten rakennusten yll\xc3\xa4pidolla. Yhteis\xc3\xb6veron tilityst\xc3\xa4 seurakunnille on vastustanut mm. Vapaa-ajattelijain liitto. Eduskunta hyv\xc3\xa4ksyi vuonna 2015 lainmuutoksen, jolla seurakuntien yhteis\xc3\xb6vero-osuus poistettiin ja vastaava raham\xc3\xa4\xc3\xa4r\xc3\xa4 alettiin jakaa valtionrahoituksena vuodesta 2016 alkaen.\n_START_SECTION_\nYhteis\xc3\xb6vero ei koske kaikkia yhti\xc3\xb6it\xc3\xa4\n_START_PARAGRAPH_\nYhteis\xc3\xb6vero ei koske kaikkia yhti\xc3\xb6muotoja. Henkil\xc3\xb6yhti\xc3\xb6t kuten avoimet yhti\xc3\xb6t ja kommandiittiyhti\xc3\xb6t eiv\xc3\xa4t maksa yhteis\xc3\xb6veroa, vaan niiden tulos jaetaan verotettavaksi yhti\xc3\xb6iden omistajilta. Samoin yksityinen elinkeinonharjoittaja maksaa verot yritystoimintansa tuloksesta omassa verotuksessaan.'